“Silom Road”-“วิโรจน์ ตั้งเจตนาพร”เปิดเทนเดอร์ฯหุ้น”NINE” 13 ธ.ค.นี้ ตั้งราคา1.4 บ./หุ้น
"Silom Road"-"วิโรจน์ ตั้งเจตนาพร" เปิดโต๊ะเทนเดอร์ฯหุ้น NINE ที่เหลือทั้งหมด! ตั้งราคา1.4 บ./หุ้น
12 ธ.ค. 2561

สืบเนื่องจากกรณีที่ เนชั่น อินเตอร์เนชั่นแนล เอ็ดดูเทนเมนท์ จำกัด (มหาชน) หรือ NINE ได้ออกหุ้นสามัญเพิ่มทุนของบริษัทฯ แบบกำหนดวัตถุประสงค์ (Specific Objective) จำนวน 220,500,000 หุ้น ซึ่งมีมูลค่าที่ตราไว้หุ้นละ 1.00 บาท เพื่อเสนอขายให้แก่บุคคลในวงจำกัด (Private Placement) ได้แก่ Silom Road Limited จำนวน 175,950,000 หุ้น ในราคาหุ้นละ 1.4000 บาท คิดเป็นมูลค่า 246,330,000 บาท
อีกทั้ง นายวิโรจน์ ตั้งเจตนาพร จำนวน 19,550,000 หุ้น ในราคาหุ้นละ 1.4000 บาท คิดเป็นมูลค่า 27,370,000 บาท และนางเตือนใจ ปุรินทราภิบาล จำนวน 25,000,000 หุ้น ในราคาหุ้นละ 1.4000 บาท คิดเป็นมูลค่า 35,000,000 บาท คิดเป็นมูลค่ารวมทั้งสิ้น 308,700,000 บาท
โดยภายหลังการเพิ่มทุนจดทะเบียนในคราวนี้ Silom Road Limited นายวิโรจน์ ตั้งเจตนาพร เข้ามาเป็นผู้ถือหุ้นของบริษัทฯ ในจำนวนร้อยละ 45.05, 5.01 ของทุนจดทะเบียนชำระแล้วตามลำดับ
ทั้งนี้ SRL และนายวิโรจน์ เป็นบุคคลที่กระทำการร่วมกันเพื่อการเข้าถือหลักทรัพย์ ดังนั้น จึงส่งผลให้นายวิโรจน์ ถือหุ้นของกิจการรวมกันหลังการได้มาซึ่งหุ้น คิดเป็นร้อยละ 53.48 ของหุ้นที่ออกและชำระแล้วทั้งหมดของกิจการ ด้วยเหตุนี้ นายวิโรจน์ จึงมีหน้าที่ต้องทำคำเสนอซื้อหลักทรัพย์ที่เหลือทั้งหมดของกิจการ จากผู้ถือหุ้นทุกราย เพื่อเป็นไปตามประกาศคณะกรรมการกำกับตลาดทุน
โดยล่าสุด วันนี้ บริษัท ระบุว่า บริษัทได้รับสำเนาคำเสนอซื้อหุ้นบริษัท จาก Silom Road Limited. (SRL) และนายวิโรจน์ ตั้งเจตนาพร ผู้ถือหุ้นใหญ่ของบริษัท ซึ่งจะเสนอซื้อหุ้นบริษัทส่วนที่เหลือทั้งหมดจำนวน 170,049,286 หุ้น ที่ราคาหุ้นละ  1.40 บาท หรือคิดเป็นจำนวนหุ้นที่จะรับซื้อจำนวน 46.52% จากปัจจุบันที่ถือผู้ทำคำเสนอซื้อถือหุ้นในบริษัทรวม 53.48% มีระยะเวลารับซื้อระหว่างวันที่ 13 ธ.ค.61-18 ม.ค.62 โดยการทำคำเสนอซื้อหุ้น NINE ครั้งนี้ไม่ใช่เพื่อการเพิกถอนหุ้น
อนึ่งราคาหุ้น ล่าสุด ณ เวลา 14.42 น. อยู่ที่ระดับ 2.28 บาท ปรับตัวขึ้น 0.08 บาท หรือ 3.64% ด้วยมูลค่าซื้อขาย 7.93 ล้านบาท